‘घिन तो नहीं आती हैं ?’ कविता में नागार्जुन यह दिखाते हैं कि अपने में मस्त रहने वाले इन बिहारी मजदूरों की मुस्कान, उनकी दिल खोल बतकही, अपने देस-गाँव की बातें अपनी बोली (भोजपुरी) में, कलकत्ता के सभ्य (सफेद धुले कपड़े वाले) लोगों को अखरती थी, उनके बदन की छुअन इन सभ्य लोगों को नागवार लगती थी, उनका जी कुढ़ता था, उन्हें घिन आती थी । इसी नागवारपन, अखराहट, कुढ़ते जी और घिन की वजह से आज कलकत्ता से पसीने की संस्कृति यानी मेहनत की संस्कृति खत्म हो चली है । इसी भेद-भाव एवं छोटे मन की वजह से कलकत्ता के सारे कल-कारखाने बंद हो गए । एक साजिश के तहत बिहारी मजदूरों को यहाँ से हटाने के लिए बंद एवं हड़ताल का सहारा लिया गया । कलकत्ता ने बिहारियों को यहाँ से भगाने के लिए जिस संस्कृति का सूत्रपात किया, आज वह उसी की सजा भुगत रहा है । मजदूरों की छोड़िए आज कलकत्ता में मध्यवर्ग के लिए भी रोजगार नहीं है ।